১ সেপ্টেম্বর থেকে কমল কমার্শিয়াল গ্যাসের দাম

কলকাতা: পুজোর (Durga Puja 2025) মুখে স্বস্তির খবর। ১ সেপ্টেম্বর থেকে দাম কমল কমার্শিয়াল এলপিজি গ্যাসের (Commercial LPG Price Drop)। প্রতি সিলিন্ডারে ৫১ টাকা ৫০ পয়সা হ্রাস করা হয়েছে। অর্থাৎ এখন থেকে রেস্তোরাঁ, হোটেল ও বিভিন্ন বাণিজ্যিক ক্ষেত্রে ব্যবহৃত এই গ্যাস কিছুটা সস্তায় মিলবে।

তেল বিপণন সংস্থাগুলির সিদ্ধান্ত অনুযায়ী, দাম হ্রাসের ফলে গ্রাহকদের খরচ কিছুটা কমবে। সাধারণত প্রতি মাসের শুরুতেই রান্নার গ্যাস ও জ্বালানির নতুন মূল্য নির্ধারণ করা হয়। এদিন সেপ্টেম্বর মাসের জন্য নতুন দাম কার্যকর হয়েছে।

আরও পড়ুন: আর্দ্র গরমে অস্বস্তি? সপ্তাহজুড়ে বৃষ্টি-ভেজা আবহাওয়ার ইঙ্গিত কলকাতা ও রাজ্যে

উল্লেখ্য, রান্নার গৃহস্থালি গ্যাসের দাম অপরিবর্তিত থাকলেও, ব্যবসায়িক গ্যাসের দাম কমায় অনেক প্রতিষ্ঠানই কিছুটা স্বস্তি পাবে। জানা গিয়েছে, দাম কমার ফলে ফুড-বেভারেজ ইন্ডাস্ট্রিতে এই পরিবর্তন ইতিবাচক প্রভাব ফেলবে বলে মনে করা হচ্ছে।

আন্তর্জাতিক বাজারে ক্রুড অয়েল ও গ্যাসের দামের ওঠানামার জেরেই প্রায়শই এ দেশে জ্বালানির দামে পরিবর্তন হয়। বিশেষজ্ঞরা মনে করছেন, সাম্প্রতিক সময়ে আন্তর্জাতিক বাজারে এলপিজির মূল্য হ্রাস পাওয়ার ফলেই এই কমানো সম্ভব হয়েছে।

তবে খুচরো বাজারে এই প্রভাব কতটা পড়বে, তা এখনই স্পষ্ট নয়। সাধারণ মানুষ সরাসরি এর সুফল না পেলেও ব্যবসায়িক খাতে দাম কমার প্রভাব কিছুটা হলেও ঘুরপাক খেয়ে খরচে সাশ্রয় এনে দিতে পারে।